Την Πέμπτη 6 Μαρτίου 2014, στο σχολείο μας πραγματοποιήθηκαν και παρουσιάστηκαν διάφορες δραστηριότητες στα πλαίσια των εκδηλώσεων για τη σχολική βία, ενώ δράσεις σχετικές με το «bullying» λαμβάνουν χώρα καθ’ όλη τη διάρκεια της σχολικής χρονιάς.

Αναλυτικότερα οι δράσεις μας έχουν ως εξής :

Η Α΄ τάξη διάβασε το βιβλίο της Ρένας Ρώση – Ζαΐρη « Η Ντανιέλα λέει Όχι» το οποίο περνάει ως μήνυμα στα παιδιά ότι δεν πρέπει να φοβούνται να λένε « όχι » και επίσης να μιλάνε στους γονείς ή στους δασκάλους για όλα όσα τα ενοχλούν.

Οι Α΄ και Β΄ τάξεις παρακολούθησαν προβολή video με τίτλο «Ειρήνη», ένα έργο κινουμένων σχεδίων που βοηθάει τους εκπαιδευτικούς να αναπτύξουν μέσα στην τάξη θέματα όπως η διαφορετικότητα, η ανεκτικότητα και οι πολιτισμικές διαφορές.

Οι Γ΄ και Δ΄ τάξεις παρακολούθησαν προβολή video με θέμα «Πέφτουν οι μάσκες» του 2ου Δημ. Σχολείου Παραλίας Πατρών, το οποίο περιγράφει μια ιστορία παρενόχλησης μαθητών από ομάδα συμμαθητών τους. Καταλήγει στο συμπέρασμα ότι δεν πρέπει τα παιδιά να φοβούνται να εκδηλώσουν τα συναισθήματά τους ( φόβο, αγωνία, ανασφάλεια) και ότι όλοι μαζί μπορούν να αντιμετωπίσουν τον «εχθρό» δηλ. το σχολικό εκφοβισμό ( κλωτσιές, βρισιές, σπρωξίματα, εμπαιγμός ) .

Το Δ2΄τμήμα συζήτησε το θέμα με αφορμή κάποιο περιστατικό που διαδραματίστηκε από παιδιά της τάξης και πραγματοποίησε με προτροπή της δασκάλας «Δραματοποίηση» ενός κειμένου με στόχο να βιώσουν και να παραδειγματιστούν.

Οι Ε΄ και ΣΤ΄ τάξεις: πριν λίγες ημέρες τα παιδιά των τάξεων αυτών παρακολούθησαν πρόγραμμα διαδραστικού κινηματογράφου με θέμα το ρατσισμό, καθώς και τη μαθητική ταινία της κινηματογραφικής ομάδας του 2ου Γυμνασίου Άνω Λιοσίων με τίτλο «Λέγε με, φίλε».

Προβλήθηκε επίσης η ταινία μικρού μήκους από τους μαθητές της ΣΤ΄ τάξης του δημοτικού σχολείου Έμπωνα Ρόδου « Η νέα μαθήτρια».

Πέρα όμως από τη συγκεκριμένη ημέρα σε όλη τη διάρκεια του σχολικού έτους πραγματοποιούνται και συζητήσεις και δράσεις απ’ όλους τους συναδέλφους του σχολείου και τις ειδικότητες που αφορούν στο φαινόμενο του σχολικού εκφοβισμού, καθώς συνέβαινε και συμβαίνει σε μικρή ή μεγαλύτερη έκταση, με συνέπεια να δοθεί στα παιδιά η ευκαιρία να συνειδητοποιήσουν την αναγκαιότητα της υγιούς συνύπαρξης με τους συμμαθητές, να αναπτύξουν σχέσεις ειλικρινούς φιλίας μεταξύ τους, να μη συγκαλύπτουν προβλήματα και να μη φοβούνται να τα εκθέσουν και να μάθουν να επικοινωνούν με τους γονείς και το δάσκαλο.